JUARABAGAS (uluan) HAPOSAN DI DEBATA – Parjumpanganta\nJUARABAGAS (uluan) HAPOSAN DI DEBATA\n10 Februari 2010 10 Februari 2010 Parjumpanganta\n2 Musa 18:17-23\n1.\tMansai ampit do turpuk epistel on tu ombas taon hajuarabagason di tonga ni panghobasion ni hurianta HKBP. Ai dipatorang do di turpuk on songon dia si Musa uluan manang songon sahalak juarabagas maradophon bangso ni Debata dung ditangihon ibana hata ni simatuana doli si Jetro.\n2.\tJetro ima simatua doli ni si Musa, sahalak malim di Midian. Si Musa muli tu boru ni si Jetro na margoar Zippora (2:21). Na porsea tu Debata do si Jetro on. Tarida do sian panjaloonna jala panghatindanghononna taringot tu habalgaon ni Debata paruarhon bangso Israel sian Misir dohot si Musa. Dipatuduhon do i marhite na hehe pasahathon peleanna tu Debata (18:12), dung dipuji ibana Debata: ‘…tumongam hape Jahowa sian nasa angka debata…(18:11).\n3.\tSongon sahalak juarabagas (uluan) si Musa, di sada tingki borhat do ibana mandapothon bangso i, laho pasahathon uhum. Somal do on diulahon ibana i sian mamungka manogotna i sahat tu botarina. Hundul do sahalak ni si Musa manguhumi bangso i. Ro di hata na balga nang hata na metmet manang di angka parsualan na balga nang na metmet tu ibana do dipasahat bangso i asa dipatupa uhum, dipatihi jala dipodai dohot hata ni Debata. Ndang adong mandongani ibana, sandok tu ibana ma ampe na sa ulaon i.\n4.\tDimatamatahon si Jetro do pangalaho na ni ulahon ni si Musa on, gabe didok ma: “Boasa sasada ho hundul, jala sandok bangso i jongjong di jolomu sian manogot ro di botari? Ndang denggan na binahenmi! (18:14,17). Asa bolas dohononta, pamodaion ni si Jetro di turpuk on tu si Musa ima na borhat sian holong, sian haporseaon tu Jahowa, dohot sian hajongjonganna songon natoras do mamodai ianakhonna asa tongtong mardalan di lomo ni roha ni Debata.\n5.\tSongon sahalak Malim si Jetro diatusi do ruhutruhut ni panghobasion di bagas joro. Asa impola ni pamodaion i ima: asa dipatupa parsagi ni ulaon na denggan hombar tu balga dohot bidang ni ulaon sihobasan. Rumang ni parsagi ulaon na nidok ni si Jetro ima: Marsasaribu, marsasaratus, marlimapululimapulu, jala marsasampulu. Atur do parsagina hombar tu torop dohot balga ni ulaon. Alai tongtong do dipajamothon pangalaho ni ulaon i. Molo hata/parsualan na maol do pasahatonna ma i tu si Musa. Alai molo hata na metmet/parsualan na metmet do, bolas ma dipasahat tu angka juarabagas/uluan marsasaribu, marsasaratus, marlimapululimapulu, jala marsasampulu.\n6.\tDipamanat si Jetro do ndang denggan molo holan sahalak mangulahon sude ulaon. Dumenggan do molo sude mulaulaon hombar tu parbahir ni ulaon na sahat tu ibana. Jala ingkon haposan do ibana di nasa ulaon na sahat tu ibana. Ringgas mulaulaon. Asa dapot pangalaho si songon i, dipajamothon si Jetro si Musa di pangalaho na naeng jumpang di angka na naeng gabe juarabagas/uluan mangurupi ibana, ima:\n–\tBaoa angka na marsihohot marroha jala angka na manghabiari Debata.\n–\tBaoa parroha na sintong jala angka na manghagigihon pangomoan na so turut.\n7.\tMarhite pangalaho on gabe dapot ma angka juarabagas na tang. Lapatanna: magodang di roha na pantas dohot hapolinon ni haporseaon. Asa, ndada utokutok na pinatujolo. Jala, ndang sae jala ndang denggan molo holan utokhutok pangasahononhon. Songon ima sahalak juara bagas haposan. Molo taida aha do sangkap ni parsagi ni ulaon i? Parsagi ni ulaon na atur patauhon nasida padimundimun hajongjongan ni bangso i na lam tu toguna jala lam tu risna di panghobasion.\n8.\tSude do parhalado dohot ruas ni huria gabe juarabagas di adopan ni Debata. Songon juarabagas haposan, tarjou do huria patupahon songon pinatupa ni si Musa. Marsagi di angka ulaon na ronsot jala na balga di tongatonga ni huria, patauhon huria i bolas mangulahon saluhut ulaon panghobasion dohot denggan. Ndang ombas na be huria pagukgukhon ulaon panghobasion tu sasahalak alai boha do boi rap marhobas, marsiadu patupahon ulaon na denggan. Impolana ima pambohalion/pemberdayaan. Hombar tu AP 2002, sude do hita parhalado, ima parhalado partohonan dohot na so partohonan. Siala sude do parhalado ingkon sude do hobas tu nasa ulaon di tongatonga ni huria hombar tu parsagina naung ni aturhon. Ndang denggan molo parhalado partohonan so pasiat ruas manghobasi huria. Sabalikna ndang denggan molo ruas ni huria mandok: Ndang ulaonnami i, ulaon ni sintua do i manang ulaon ni Pandita do i, manang ulaon ni parhalado do i. Dohononta ma: Ulaonta sude do i, siala sude do hita juarabagas di Debata (pat. 1 Kort. 4:1-2).\n9.\tAlai, unang ala ni ringgasna gabe dohot ulaon ni donganna pe diula. Lapatanna, ulaon ni dongan do i, alai sai i diula, hape ia ulaonna so diulahon. Boi do i gabe hasosogo jala sikhammabarbar di sada punguan/huria. Asa unang songon umpama ni halak hita na mandok:\nManortori do pidong silogologo\nAlai ditortori do naso asarna\nJotjot do gabe halak hasosogo\nNa marnortori na so gondang na\nAlan ii, ingkon jumolo do gabe haposan hita di angka ulaon na sahat tu hita, ipe asa taida dia ma angka ulaon na so singkop dope. Laos on do na ginoaranna masiurupan.\n10.\tAntong songon juarabagas di Debata naeng ma ingkon tahangoluhon parange:\n–\tangka na marsihohot marroha,\n–\tangka na mangkabiari Debata,\n–\tbaoa parroha na sintong,\n–\tangka na mangkagigihon pangomoan na so turut.\nMolo jumpang do on di tongtonganta, lam togu do hajongjonganta songon huria molo dapot parsagi ni ulaon na lam tu rentana. Amen!\nPrevious Article Ringkasan Khotbah Minggu\nNext Article JAGA MA ROHAM


GOTONG ROYONG BATAK TOBA – TanoBatak\nGOTONG ROYONG BATAK TOBA\nRaja Bilher Marpaung\n2.\tMARSIADOP ARI\n3.\tMANALUP/MANOSOI /MARSIURUP-URUPAN\nMarsiulaon dongan tubu pature bagasna, ro do dongan tubu manumpahi gogo, boru mamboan angka sipanganon/dohot do angka hula-hula. Jala molo adong hauna, molo dipangido na pajongjong bagas i, dalehon do rumang tu haporluan na.\nMolo masa ni ulaon, ditumpahi angka natorop do raja diulaonna i, manggotil, mambuat eme/panen, alai tu angka raja na hot di ruhut do i, ima raja jungjungan, ai maila do halak batak molo hatinggalan ulaon ni raja.\nSuang songon i do nang tingki adong ina tubuan posoposo dohot angka na marsitaonon uju di gogotan ulaonna, tarsongon marsuan manang manggotil (panen). Ditumpak natorop do gogona tu ulaonna i nang so apala dipangido. Ai adong do pangkirimon di nasida be molo tung masa tu nasida na ingkon manjalo tumpak gogo sian donganna.\nDi sada huta adong ama dohot doli-doli, marsidop ari do nasida di masa ni ulaon manggotil dohot mangombak.\nMolo adong ari-ari ni sahalak tu donganna 2 ari gararon ni na manjalo tong 2 ari alai dung sidung angka ari-ari tu ari-ari masigararan, adong hauma ni donganna hatinggalan, ditumpakhon natorop i do gogona sadari be alai numpahinama goar ni i laos songon i do angka ina dohot namarbaju di angka ulaon di suanon dohot di baboan.\nMolo hata marsiurup-urupan adong do i sian angka na hinataan di ginjang on\nLapatan, adong saripe (sakeluarga) 4 anakna 3 boruna naung tang mangula siulaon.\nAdong saripena i holan 2 do anakna 1 boruna.\nMagula ma masida di angka naringkot, dos do roha ni nasida. Rap mangula do nasida ndang ala tolu anakhon ni si B gabe tolu anakhon di Si A. Dos do roha ni nasida, ai naroa do di halak Batak Toba najolo i “naganjang suhat-suhat ni najempek” ai haurahon bolon do i di nasida. Najempek do suhatsuhat ni naganjang\nMolo pajongjong jabu sada ripe di angka parngoluan ni angka ompu na parjolo i ndang songon sinuaeng on rade angka bahan-bahan na porlu. Sude do angka sisolhot ro mangurupi sian gogo dohot ula-ula. Holan mangan do sipata nasida dilehon. Angka gogo na nilehonna pajongjong jabu i ma na nidokna mangarumpa.\nApril 17, 2007 tanobatak\nOne thought on “GOTONG ROYONG BATAK TOBA”\nsimon sinaga berkata:\nmarsiruppa juga untuk pekerjaan lainnya. Sekarang masyarakat batakk sudah mulai kehil;angan jati diri kegotongroyongan.. Aek godang tu aek laut dos ni roha do sibahen nasaut


Surat dohot Tona Tu Raja Salman – Batak Indonesia\n2017-03-11 2019-04-19 Redaksi BatakIndonesia.com\nJAKARTA, BatakIndonesia.com — Horas ma di hamu Amang Raja Salman, Raja Naro sian Arab Saudi.\nTung mansai las situtudo roha nami di haroroni Rajai tu huta nami on.. tarlobi hubege hami naeng urupon ni Rajai pamarento nami dohot investasi mar triliun triliun..\nSai anggiat ma tutu sonang soharibo-riboan Rajai mangebati luat namion. Jala tamba pansarian dohot passamotan ni Raja i. Molo tung sanga tikki.. unang holan tu Bali ro Rajai… adong dope hutanami Balige ima sada luat na tung mancai uli\nRade do hami manomu nomu raja i.. alai unang lupa asa dekdekkon nanggo pala sadia tu hutanami i asa anggiat boi mangurupi pamarento satempat laho membangun insfrastruktur tarlobi tu luat na adong di huta bagasan na adong di Tapanuli.\nGodang so sadia pe..las do rohanami manjalo asal ias rohani Raja i mangalehon.\nAmang Raja dohot di sude Rombongan.\nHolan sada do pangidoan nami tu raja i..\nMolo mulak Raja i tu Arab Saudi.. hutongos hami ma asa boan hamu mulak ima amanta si Riziq tu hutana. Alana holan ala ni ibana.. sursar hami namarnegara on di baen.\nMolo tung hurangpe Ongkosna… mangido hami..asa di ongkosi Raja i ibana rap dohot akka hatobanna. Alai nang pe songoni.. tong do urupon nami mangalehon uang makkan na asal rade Raja i mamboan mulak tu hutana tu Yaman . Aman ma antong hami dung sk adong nasida.\nPos do rohanami..\nNa oloan ni Raja ido pangidoan nami on.\nAntong : Eme sitambatua ma parlinggoman ni siborok\nSai tu dia pe mangalakka Raja i.sai tongma diparorot..\nPir haraton pining\nTonggi-tonggi haraton tobu\nPenulis: Chokky Pardede\nTotal views : 1126211


Budianto Sianturi, Muara Nauli: Jesaya 2:1-5, Jamita Minggu 1 Desember 2013, Advent I\nJesaya 2:1-5, Jamita Minggu 1 Desember 2013, Advent I\nJamita Minggu Advent I, 1 Desember 2013\nNARO DO IBANA SONGON PANGUHUM LAHO MANGUHUMI SUDE BANGSO\nDigurithon : Budianto Sianturi\nDinasahali di sungkun sada ina naposo ma sahalak ina natuatua, naung marumur 80 taon , didok disungkunsungkunnai, ai marlaba do pe ho inong na tu garejai? Boasa dohonon mu songoni ninna inanta natuatua, ai so dibege inong be jamitai, ai soboi be dijahaho buku ende dohot bibeli apalagi ma jamitai soboi be ra dibege ho ninna; lambok do inanta natuatuai mangalusi, mansai marlaba dope inang ahu na tugarejai, sarupa ma nuaeng ahu tu sada halak na manunsi paheanna, las boha pe dibahen mamoro ( mambilas abitnai) alai jumpa manjomurhonsa sai adong do tading aek nai di paheani , songoni ma nang ahu nang pe so tangkas be huida jala sohubege angka ende tarlumobima Jamitai alai sai adongdoi na tading dibagasan rohangku ninna inantai mangalusi, alani do binsan boi dope hudalani huharinggashon manopot bagas joroi. Mansai marguna do hape na ro manopot bagas joroi, ndadan songon ni deba halak, sarupa do na marminggu dohot na so marminggu asalma porsea di Tuhani. Antong tatangkasi ma turpuk sadarion\nJesaya : Jahowa do hatuaonku ( Allah adalah Keselamatanku ) manoarahon uhuman, sekaligus dohot bagabaga ni Debata tu Bangso Israel na tarbuangi, nang pe boha hansit ni panosak ningolu naeng ingkon nangkok dolok habadiaon ni Jahowa. Marpungu di dolok ni Jahowa manghalashon haroroNa. Asa lam tang Jolmai mangadopi ragam ni angka haporsuhon, angka roha na magopu dipargogoi, suang songon bangso Israel naung marhamamago alani habuangani nuaeng di palumba naroma Panurirangon taringot tu hamuliaon ni Harajaon ni Debata sogot ( Haroro ni Mesias si Paluai Ayat 1-5) Asalma marsihohot nasida somubauba marhaporseaon tu Debata, maninggalhon hasomalan mangulahon hajahaton, marsomba tugana-ganaan asa unang tarrimas Debata. Ai Torus do mangula Debata paluahon bangsoNa Ayat 2 : Dang dilengsehon Debata bangsoi alai disege, dipapita do haporseaonnasida, nang pe di uhum, dalan laho padasiphon haporseaon nasida doi. Patupaon ni Debata do sada tingki naimbaru ima marhite napajongjonghon bagas joroNa di Jerusalem. Naboi idaon ni sude bangso di inganan na timbo marlapatan ndanda holan bangso Israel be na boi marnidai alai sandok houm, marga, huta nang bangso tahe. Ai Jesus Raja ni Huriai mangalehon sada kepastian paboa na hot do Huria ni Debata Salelenglelengna.\nAhado Bagasjoroi, Bagas joro ima sada tanda manang gombaron na mian do Jahowa, Debatanasida di tongatonga ni halak Israel dohot Juda, jala di bagas joro i do marsaringar dia do hata na dihatahon ni Jahowa jala na naeng diulahon bangso i.Bagas joro ima gombaran ni hamuliaon ni Jahowa, jala di bagas joro on mambahen jolma i martoruk ni roha marnida hamuliao ni Jahowa di bagas joro i jala on ma na boi mambahen jolma i mananda pangalaoisonna tu Jahowa diuduti manopoti pangalaosionna, jala on ma na manguduti roha na biar mida Jahowa.Bagas joro ima tanda ni padan ni Jahowa tu bangsoNa, na di bagasanna do dibaen poti parpadanan na marisihon 2 batu na marsurathon 10 hata ni Jahowa.Bagas Joro ima inganan parpunguan ni halak na porsea tu Jahowa. marhite parpunguan on dipatupa do panombaion marhite ende dohot ende pujipujian. Di Gereja kita Berbakti, dimasyarakat kita mengabdi dan bersaksi. Ingkon Pangkeonta ma bagas joroi inganan pamujion tu Debata, haroroan ni dame doi, Inganan nabadia Bagas joro boi do gabe inganan ni halak marsaor manangihon pangajarion ni tona manang hata ni Jahowa jala pasada tahi dohot gogo laho mangulahon hata ni Jahowa djala manghatahon na ringkot di taringot huta manang bangso i.\nMasibetabetaan Manjalo pangajarion sian Debata “ Beta hita managnangkohi dolok ni Jahowa” manggombarhon hasadaon ni bangsoi tongon di ari haluaon i, alani binsan sadihari dope mansai ringkot manjalo pangajarion sian Debata dohot mangulahon lomo nirohaNa andorang so ro ari ni Tuhani. Songn Huria hita ingkon ma masibetabetaan laho mamuji Tuhantai, mangarahon angka dongan “ Boansadanari” masibetabetaan mangulahon Dame, songon Jesus siboan damei, manungguli hata ni Debata, dohot mangajarhonsa asa unang Uhum sogot di arini Tuhani\nAlai di na masa di parsaoran siap ari justru marbalik sian na tinonahon ni Jahowa. jotjot do nasida mangulahon ulaon hadaulaton, alai parangenasida ndang suman tu na nihatahon ni Jahowa . Di tonga na masa i, Jesaya mandapot pangungkapon taringot hahaojak ni Bagas ni Jahowa na so dibaen ni tangan ni jolma. Alai Jahowa sandiri do na patupahon saluhutna i.\nmasibetabetaan do. “Beta hita,” ninna. Na marlapatan ma i, ndang adong sian nasida na holan mangihutihut, ( Songon nidok ni hata Batak: Eme namasak digagat ursa, iai namasa ima taula) alai ingkon dibagasan parsitutuon Jala jumpang disi sude giot ni roha laho borhat. Dung i ndang asal borhat jala mardalan di dalan na so martujuan, alai diboto be do sidapothononna.\n“Jadi manguhum ma Ibana di tongatonga ni angka parbegu, jala toruanNa torop angka bangso. Jadi patopahonon nasida ma podangnasida bahen gigi, jala hujurnasida bahen angka sasabi; ndang be sintahon ni bangso dompak bangso podang i jala ndang be guruhonon nasida parmusuon.” “Manguhum ma Ibana di tongatonga ni angka parbegu,” tumingkos, “Ibana gabe panguhum di tongatonga ni angka bangso.” Songon panguhum na tigor, uhumanNa ma angka bangso, adilanNa nasida taringot tu na piningkiran dohot na niulana be. Deba sian ulaon ni panguhum, i ma na mambuat haputusan taringot tu angka parsalisian, paujunghon parkaro jala pajongjonghon hadameon. Songon i ma didok dison, pajongjongon ni Jahowa, Debata ni si Jakob i do hadameon di tongatonga ni angka bangso. Ndang masa be porang, jala ndang adong be hasea ni podang dohot hujur songon ulaula tu hamusuon. Haoojak ni Baga Joro ni Jahowa on ima sada ulaon hadameon, hasonangan, dohot las ni roha di bangso i mian di Bagas ni Jahowa.. Debata ma na jongjong gabe Hakim na adil dinasida, jala ganup halak manjalo nahombar tu naniulana be, dang adong disi na memerengmereng bohi. Ndang adongbe sigogobotohon, ndang adong namarlomolomo, dang adong porang , ai nunga margantibe angka alat alat porangi gabe alatalat pertanian, Sude ikkon mardame sonang manghapadothon ulaonna be , unang adong na berpangku tangan jala ringgasma mulaulaon\nBeta hamu, ale pinompar ni si Jakob! Mardalani ma hita di hatiuron ni Jahowa.” Joujou ni si Jesaya i do on tu halak Juda. Nasida do haroroan ni haluaon i, sian nasida taripar hatiuron tu saluhut bangso. Alai na boi masa do, malua bangso na asing, mago ia nasida; marrongoman halak sileban tu hatiuron ni Jahowa, tinggal di haholomon ia nasida. Sai unang ma masa na songon i. Hombar tusi ma dijouhon si Jesaya dison, asa mardalani nang nasida di hatiuron ni Jahowa, lapatanna mangolu hombar tu patik ni Debata. Ndang dia imbarna di halak Juda dohot na leban, na mardalan di hatiuron ni Jahowa mangolu, alai na tinggal di haholomon rap mago do i.\nGabe Pardame ma hita songon Ibana sipardamei, Taharinggashon ma Tu Gareja jala taradotima “Mardalani dibagasan Hatiuron ni Jahowa, asa unang bongot hita tu paruhumani. Masibetabetaan ma hita manogihon angka donganta rotu parmingguon ai disi do dapot hita angka pangajarion sian Hata ni Debata. Gabe pardame ma hita dohot sira tu saluhut jolma. Dimana orang Kristen Hadir , disima maringan dame, Antong “dibahen I, tadapothon ma marroha na sintong di bagasan hagogok ni haporseaon, dung diurasi rohanta, unang be disolsoli panggora ni roha i hita, jala dung diburi dagingta dohot aek na ias!” (Heber 10: 22) managam ari na balga i. Apostel Johanes di Pangungkaponna: “jadi hubege ma soara na gogo sian habangsa i, na mandok: on do joro ni Debata di taongatonga ni angka jolma; na maringanan ma Ibana di tongatonganasida, jala nasida ma bangsona, jala Debata sandiri saor tu nasida! Jadi apusan ni Debata ma nasa iluilunasida sian matanasida; dang adong be hamatean nang arsak ni roha; nang anggukangguk; nang na hansit; ndang disi be; ai nunga salpu na parjolo i” (Pangk. 21: 3 – 4). Sai manahan hita di haporseaonta managam Ari i, Ari na balga jala Ari las ni roha dohot hasonangan tu angka na manahan ro di ujungna. Taradotima natau Pauliulihon Tondinta .Marantha ro o Tuhan Amen sai tibu ma ro. Rade Managam Tuhani, Advent : Managam HaroroNa na paduahalihon, Amen\nDiposting oleh Budianto Sianturi di 07.10


Sangkap ni Debata tu Hita\nJAHA DI BAGASAN HATA Abbei Abkhaz Abui Adhola Afrikans Aja Akha Altai Alur Amhara Arab Armenia Armenia (Barat) Ateso Attié Aymara Azerbaijani Azerbaijani (Sirilik) Bahasa Isyarat Cina Bahasa Isyarat Myanmar Bahasa Isyarat Nepali Bahasa Isyarat Pantai Gading Bahasa Isyarat Polski Bahasa Isyarat Portugis Bahasa Isyarat Quebec Bahasa Isyarat Rumania Bahasa Isyarat Spanyol Bahasa Isyarat Thai Bahasa Isyarat Vietnam Bashkir Bassa (Kamerun) Bassa (Liberia) Batak (Karo) Batak (Simalungun) Batak (Toba) Biak Bikol Bislama Bolanda Boulou Bété Cebuano Changana (Zimbabwe) Chavacano Chichewa Chiga Chin (Hakha) Chin (Tiddim) Chin (Zotung) Chitonga Chitonga (Zimbabwe) Chitumbuka Chiyao Chokwe Chol Chopi Chuabo Chuvash Cibemba Cina Kanton (Disederhanakan) Cina Kanton (Tradisional) Cina Mandarin (Disederhanakan) Cina Mandarin (Tradisional) Cinamwanga Cinyanja Citonga (Malawi) Damara Dangme Dayak Ngaju Denmark Douala Drehu Dusun Edo Efik Esti Ewe Fante Fiji Fon Futuna (Timur) Ga Gitonga Gokana Guarani Guarani (Bolivia) Guerze Gun Guéré Hata ni na Ngungu di Amerika Hata ni na Ngungu di Angola Hata ni na Ngungu di Argentina Hata ni na Ngungu di Bolivia Hata ni na Ngungu di Kolombia Hata ni na ngungu di India Hata ni na ngungu di Indonesia Hata ni na ngungu di Italia Hata ni na ngungu di Kuba Hata ni na ngungu di Malasia Hata ni na ngungu di Meksiko Hata ni na ngungu di suomi Hausa Herero Hiligaynon Hindi Hunsrik Iban Ibanag Ibinda Igbo Iloko Indonesia Inggris Irlandia Isoko Italia Jawa Jepang Jerman Jula Kabiye Kabuverdianu Kachin Kannada Karen (S'gaw) Kazak Kazak (Arab) Khana Khmer Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kisi Kisii Kisonge Kituba Kongo Korea Kpelle Kreol Guadeloupe Kreol Guyana Kreol Haiti Kreol Mauritius Kreol Seychelles KreolRéunion Krio Kriol Belize Kwangali Kwanyama Lahu Lamba Lambya Lari Lhukonzo Lingala Lituavi Lomwe Luganda Lugbara Lunda Luo Luvale Magyar Makau Malagasi Malayalam Malta Mam Mambwe-Lungu Mapudungun Marati Mare Maya Mazahua Mbunda Melayu Mende Meru Mizo Mongol Moore Myanmar Nahuatl (Tengah) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Niue Norwegia Nsenga Nyakyusa-Ngonde Nyaneka Nyungwe Nzema Okpe Oriya Oromo Ossetia Otetela Pangasinan Pidgin (Afrika Selatan) Pijin (Kamerun) Pijin Nigeria Pijin Pulopulo Solomon Polski Ponape Portugis Portugis (Portugal) Prancis Punjabi (Shahmukhi) Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Quichua (Pastaza) Quichua (Santiago del Estero) Quichua (Tena) RapaNui Rarotongan Romani (Bulgaria) Romani (Junani Selatan) Romani (Junani Utara) Romani (Makedonia) Romani (Makedonia) Cyrillic Romani (Slowakia Timur) Ronga Rumania Rumania (Serbia) Rundi Runyankore Rusia Rutoro Samoa Sangir Sango Sena Sepedi Sesotho (Afrika Selatan) Sesotho (Lesotho) Setswana Shona Sidama Silozi Sinhala Spanyol Sranantongo Sunda Suomi Swahili Swahili (Kongo) Swati Swedia Tagalog Tahiti Tajik Talian Tamil Tandroy Tankarana Tarahumara Tatar Tetun Dili Thai Tigrinya Tiv Toba Tojolabal Tok Pisin Tonga Tshiluba Tshwa Tsonga Turki Tuvalu Twi Uighur (Sirilik) Ukraina Umbundu Urdu Urhobo Uruund Uzbek Vezo Vietnam Wallis Waray-Waray Welsh Wichi Wolaita Yacouba Yunani Zande Zulu jiKurdi Kurman\nTINGKI tajaha koran, tatonton TV manang tabege radio, godang barita taringot hajahaton, porang dohot terorisme! Olo do ra hamu marsitaonon alani parsahiton manang marujungngolu na hinaholonganmuna.\nSungkun ma dirimuna:\nOn do lomo ni roha ni Debata tu ahu dohot tu keluargangku?\nDidia do ahu boi mandapot pangurupion tingki manaon hasusaan?\nTutu do hita boi mangkilala hadameon?\nTadapot ma alusna di Bibel.\nBIBEL MANGAJARHON BAHENON NI DEBATA MA TANDA HALONGANGAN DI TANO ON.\nNdang adong be arsak ni roha, hamatean jala na matua mulak poso.—Pangungkapon 21:4\n”Halak na pangpang marhajingjang songon ursa.”—Jesaya 35:6\n”Buhaanna ma mata ni halak na mapitung.”—Jesaya 35:5\nPaheheonNa angka na mate.—Johannes 5:28, 29\nNdang adong be na marsahit.—Jesaya 33:24\nGodang sipanganon di tano on.—Psalmen 72:16\nMANDAPOT LABA SIAN AJARAN NI BIBEL\nTingki tajaha buku on di alaman parjolo, olo do ra hita marpingkir ndang tutu on. Alai marjanji do Debata, ndang sadia lelengnai laho padengganonNa ma tano on. Songon dia Ibana mangulahon i, dipatorang do di Bibel.\nNdang holan i, dipaboa Bibel do tu hita na porlu taulahon asa boi marlas ni roha saonari. Taingot ma jolo, aha do na jotjot mambahen hita holsoan. Olo do ra alani parhepengon, hasusaan di keluarga, sahit manang marujungngolu na tahaholongi. Bibel boi do mangurupi hamu tingki manaon hasusaan jala alusna boi paposhon rohanta taringot sungkunsungkun on:\nBoasa hita manaon hasusaan?\nSongon dia hita asa malua tingki manaon hasusaan?\nBoi do martua keluarganta?\nBoi do hita pajumpang muse dohot na tahaholongi naung marujungngolu?\nBoasa boi pos rohanta tu sude janji ni Debata?\nMolo dijaha hamu buku on, tontu lomo do rohamu mangantusi aha na diajarhon Bibel. Boi do urupan ni buku on hamu mandapot pangantusion. Adong do sungkunsungkun di sude paragraf na boi mangurupi hita lam denggan mangantusi Bibel. Las roha ni marjuta halak marsiajar Bibel dohot Sitindangi Ni Jahowa. Molo marsiajar Bibel hamu, urupan ni Debata ma hamu mangantusi aha na diajarhon Bibel.\nASA LAM TATANDA BIBEL\nBIBEL marisi 66 buku dohot surat. Dibagi ma isi ni Bibel gabe bindu dohot ayat, asa mura mandapot ayat na talului. Molo dikutip ayat ni Bibel di buku on, nomor na parjolo dungkon goar ni buku patuduhon bindu. Nomor dungkon titik dua patuduhon ayat. Umpamana, molo talului ”2 Timoteus 3:16”, lapatanna surat paduahon tu si Timoteus bindu 3, ayat 16.\nMolo tabungka ayat ni Bibel na dikutip di buku on, lam tatanda ma isi ni Bibel. Tajaha ma Bibel ganup ari. Molo tajaha tolu manang lima bindu sadari, habis ma tajaha Bibel di bagasan sataon.


Ibadah Hari Kenaikan Tuhan Yesus: “Gabe Sitindangi ni Kristus tu Sandok Portibion” -->\nPEARAJA.GREENBERITA. com- Hamu angka Dongan hinaholongan, tabe ma di hamu dohot holong.\nMartua do hita songon angka siihuthon Jesus ala di Bibelta i, tarlumobi di bagian Padan Naimbaru adong dua bagian na di bagasanna taboto adong tolu barita taringot tu ulaon ni Jesus Kristus dohot ulaon ni angka siihuthon Ibana.\nNaparjolo, i ma taringot tu ulaon ni Jesus - halak Nasaret i, mamungka sian na dipasaut Debata sangkapNa palua hajolmaon marhite so di bortian ni si Maria dope Jesus sahat tu haheheonNa dohot parsuruanNa tu angka siseanNa, i ma na tarsurat di opatsa Evangelium i, Mateus - Johannes.\nNapaduahon, i ma dia na ingkon patupaon ni angka siseanNa dung manaek Tuhan Jesus tu banua ginjang jala andorang so ro Ibana muse paduahalihon, i ma mamaritahon barita nauli sian huta ni halak Jahudi di Judea na maribukotahon Jerusalem, dung i sian i tu huta ni halak non-Jahudi, i ma Samaria sahat tu ujung ni portibion. I do na tarida di isi ni Ulaon Apostel. I do na niula ni angka halak Kristen na so sian punguan ni halak Jahudi, alai na gabe Kristen sian tongatonga ni halak Jahudi na mian dohot marharoroan sian tongatonga ni parserahan, na marhata Gorik, i ma si Stepanus, Pilippus, dung i si Saulus na dung muba margoar Paulus dohot angka donganna, na maboan barita nauli sahat tu kota Rom jala dung i tu Spanyol di Eropa Barat jala sian i muse tu sandok portibion sian abad tu abad.\nNapatoluhon, i ma angka surat na digurithon ni angka apostel dohot na manggoari dirina naposo dohot apostel ni Jesus Kristus nang na so apala tangkas taboto ise nasida, na digurithon tu angka huria na jongjong dung dipatupa angka apostel padohot apostel na parpudi tubu, i ma Paulus, laho patoguhon haporseaon ni angka ruas ni huria i.\nJamitanta sadarion dienet sian bagian paduahon i, i ma alus ni Jesus Kristus naung hehe i sian na mate jala na mangarade manaek tu banua ginjang, tu pamingkirion nang pangidoan ni angka siseanNa asa mulak muse tu sangkap politis, nasionalistis dohot etnis ni angka siseanNa i naung diadopi Ibana nian uju mangula di Galilea dohot Judea dope Ibana, i ma ia haroroNa laho manggohi sangkap ni bangso Israel do, i ma paimbaruhon harajaon ni Israel na so haru digohi dope mamungka dung mulak nasida sian Habuangan Babel sahat tu partingkian pangarajaion ni Romawi na manindos nasida dokdok. Siala ni i gumodangan ia so sude panghirimon di haroro ni Mesias i dipadomu tu panghirimon haluan politis jala nasionalis. Songon i ma gogo ni panghirimon na songon i gabe nang angka sisean ni Jesus naung mangurupi uju di ulaonna di Palestina asa unang tusi panatapannasida taringot tu na tinuju ni ulaon ni Jesus ndang tarbahen malua sian i. I do na tarida di ayat 7-8 i.\nTu na andul asing sian i do ditogihon Jesus Kristus naung hehe i roha dohot pingkiran ni angka sisean i. Ditulak Ibana pingkiran politis dohot nasionalis di ayat. Ditogihon tu ulaon manghatindangkon (Gorik: Martures), sian Jerusalem sahat tu ujung ni portibion. Jala i do niula ni angka apostel. Ndang be holan nasionalis, alai ingkon sahat tu universal (ayat 8).\nAla tona ni Jesus naung hehe na songon i do na tinonahon ni Jesus naung hehe jala naung manaek tu banua ginjang i umbahen sahat tu nuaeng, sahat tu haroro ni Jesus napadua halihon torus mardalan ulaon mamaritahun barita na uli taringot tu Jesus Kristus Sipalua i, i ma na so hot mamangke sada dalan alai hot dipaampit tu partingkian na mubauba. Najolo andorang so ro partingkian internetisasi ia hasahatan ni ulaon mamaritahon barita nauli mamangke cara geografis do, i ma meret sian sada inganan tu inganan na asing, sian sada huta tu huta na asing, sian sada kota tu kota na asing, sian sada negara/benua na sada tu na asing. Alai nuaeng di partingkian/era internetisasi nunga dohot mamangke metode/dalan sian sude arah tu sude arah, ndang be sian inganan na mora tu na pogos, alai nunga boi tong baliksa, patupa ulaon mamaritahon barita nauli sian tongatonga ni hapogoson. Tarpatupa i, siala ni hatop ni komunikasi nuaeng on. Na tangkas i ma, asal ma unduk siihuthon Jesus tu tona ni Jesus naung manaek i tarbahen ibana do mamaritahon goar ni Jesus Kristus na ganup pinggol na rade manangihon, tu ganup simalolong na boi marnida. Songon dia hita manghatahon dohot patuduhon barita taringot tu Jesus i pe tong do marasing jala marragam sian tingki tu tingki dohot sian dalan tu dalan, saurdot do pangantusionta taringot tu konteks ni ngolungolu hajolmaon na marragam jala mubauba i. Sibaritahononta, i ma hadirion, ulaon dohot pangajarion ni Jesus Kristus i dos do. Alai dalanta mamaritahonsa maragam do. Na dos, i ma haradeon mangulahon tona ni Jesus i.\n“Gabe Sitindangi” tu sandok portibion i do dipangido Tuhanta Jesus tu hita ruas ni HKBP sahat tu nuaeng. Alai denggan do hita mangarimangrimangi i marhite na manungkunhon: Nunga taula i?\nMolo ndang, dia sialana? Ra ala ndang masuk ulaon na ringkot be taida i. Ndang dope laho HKBP umbidang tu duru ni HKBP secara geografis dohot digital, di panindangion na hibul, i ma marhite pamaritaan di hata, ende dohot pambahenan. Sada sialana umbahen ndang bidang dope ulaon mamaritahon barita nauli tu duru ni HKBP i ma ala pasarihu hita tu na ringkot tu ulaon mamaritahon barita nauli na lokal. Ndang togu hita mendukung ulaon ni sentral (pusat) na boi mangulahon ulaon na umbidang sian holan na di lokal. Ala ni i ma nunga tasangkapi padalan Sentralisasi Parhepengon ni HKBP, asa boi marhite sentral HKBP patupa parsuruon ni pangula tu duru ni HKBP na disarihon sandok HKBP marhite sentral. Tatangiangkon ma pasaut i marhite Sinode Godang 24-27 Oktober 2022 na manotophon padalanonta ma Sentralisasi Parhepengon mamungka di bulan Januari 2023 on.\nDi tingki na dos, manang di dia pe ruas ni HKBP mangula dohot mangolu hot ma dipatupa ulaon panindangion i.\nDipasupasu Tuhanta ma hita manghamauliatehon ala nunga sahat barita nauli i tu hita. Laos hita pe tauduti ma ulaon panindangion di goar ni Jesus Kristus i marhite hasadaanta nang marsadasada manang di dia pe hita maringan ala nunga tadai uli na manjangkon barita nauli i di ngolunta, Amen.\n(Penulis adalah Ephorus HKBP dan melayani di Pearaja Tarutung)


HUTA SEMINARIUM: 4 Musa 22:21-35\nHolan hata sipaboangku tu ho do jadi bahenonmu!\nDidok sijolojolo tubu ni halak Batak: "Tinallik bulung sihupi, pinarsaong bulung siala, unang sumolsol di pudi nda sipaingot na soada" Atik pe hata ni si jolojolo tubu angka naung mate i, alai arga do di tingkinta sinuaeng on. Ala adong sipaingot, poda na boi mangalehon angka petunjuk tu ngolu na denggan. Pandohan i naeng paingothon hita asa ganup maniop poda, larangan. Ala sipaingot napinodahon ni namarholong ni roha tu hita tujuanna ima asa unang salah mangalangka hita. Asa unang songon nidok ni umpama natuatua: Aek tumuntun lomona maloha gadugadu. Jadi porlu hamanaton.Kehatihatian. Tingki marsiajar di SD iba diajarhon guru tu hami: Sesal dahulu pendapatan, sesal kemudian tidak berguna.Hea do mangaranto sada dolidoli tu Batam, andorang so borhat nunga diorai natorasna,alai sai manggogo do ibana asa borhat. Ujungna borhat ma ibana. Dung dapot 6 bulan mulak ma ibana dibagasan sahit. Unang tatuntun lomonta.\nLomoniroha ni na manghaholongi hita ma\nPangalaho na songon ido na jumpang di si Bileam di turpuk on. Dung dipatunduk bangso israel halak Amori,mangulon ma nasida di Moab andorang sobongot tu tano Kanaan. Ala naung ditaluhon Israel Amori, mabiar si Balas Raja Moab, disuru ma suruanna manjou si Bileam mamurai halak Israel. Ia si Bileam ima sahalak na porsea tu Debata, dipatuduhon ibana do paboa ibana naung porsea tu Debata. Alai disuru ibana Raja Balas mangela bangso Israel tu debata si Leban. Ai Bileam lapatanna Pangela, penggoda. Ise olo mangeleela donganna tu dalan na so denggan, si Bileam ma i.\nSongon i do hape ngoluon muramura do hita terpengaruh. Atik pe naung tardok porsea si Bileam alai ndang olo disipaingot ni Debata. Tona ni Debata tu ibana: holan hata sipaboangku tu ho do na jadi bahenonmu. Diboto Debata do roha ni si Bileam ala naung disogok raja Moab do ibana,manjalo sisip, suap.\nAlani i tarrimas ma Debata, disuru ma suruanna mangambati ibana, hape ndang diboto ibana na jongjong surusuruan i. Pola sampe marimas ibana tu halodena i (ay 32)\nAlai ujungna sadar ma si Bileam na manuntun lomo do hape ibana. Didok ibana ma tu surusuruan i: Nunga mardosa ahu ayt 34. Dungi ro ma hata ni Jahowa marhite surusuruan i: mardalan ma ho udur dohot angka bawai...bertobatlah...\nHamu angka dongan nahinaholongan di bagasan goar ni Tuhan Jesus Kristus, seganai molo jumpang dope pangalaho ni halak Kristen songon pangalaho ni si Bileam on? Segana i parsaoran ditongatonga ni bagas molo jumpang songon pangalaho ni si Bileam on? Alani i tung sipasidingon do pangalaho sisongon i, atehe. Dipangido Debata sian hita, asa\nParjolo: Marroha naiasma hita. Di Mateus 5:8 "Martua ma parroha na ias, ai idaon nasida do Debata. Naeng sintong rohanta be unang margellokgellok. Ai Diboto Debata do sude aha na di rohanta. Unang taloas Debata tarrimas. Unang sanga halode (angka natinompa ni Debata) manghatai tu hita ala ni jogal ni rohanta. Patudos tu BE No 68:3\nPaduahon: Unang muramura hita terpengaruh di zaman on: Nuaeng muramura do jolma tarela asa dapotan sian na so dalanna. Porsea tu peramal, datu, Fengsui. Molo tabereng di angka na masa nuaeng, beredar do di HPta marhite sms: ingin dapat jodoh: ketik REG SPASI kirim ke...ingin dapat kerja ketik REG Spasi kirim ke...ingin dapat INOVA ketik REG spasi... dohot angka tawaran-tawaran na asing. Gabe lupa jolma i di kedaulatan ni Debata. Lupa jolma i na marhuaso do Debata patupa halongangan laho patupahon Mujijat. MUJIJAT ITU NYATA. Didok hata ni Tuhanta di Mat 7:7 Pangido hamu ma....\nPatoluhon: Patar do saluhut di adopan ni Debata. Unang ma martabuni hita ai diboto Debata do aha na di rohanta, sangkapta dohot pingkiranta. Diboto Debata do maksud jahat ni si Bileam. Dilehon Debata do tu hita nanidokna sunaidesis, kata hati, suara hati, taoloi ma i ai sian Debata do i. Taboto do na tingkos i siulahononhon,na sala i sipasidingon. Unang ma sala mamangke hita di silehonlehon ni Debata asa unang tarrimas Debata. Amen.\nDiposting oleh Pdt. Pahala J. Simanjuntak, MTh di 1/25/2009 03:05:00 PM


Parsorion ni sibaen tangiang – Amani Partogi\n← Kuitansi ni parbarita sosukkunon\nCara beli Pulsa PLN di Atm Bank Mandiri →\nPosted on 3 Mei, 2011 by Hendry Lumban Gaol\nDisada tikki dipangido amanta Sittua ma ibana asa sibaen tangiang di partangiangan weik. Dijua, didok “Hansit Pathu bah” ninna ibana. Sipata didok muse “Dang huboan kassamatakku”. Huroa, dang haru piga hali ibana martangiang, ba, dijabu pe holan sakkababa hata do didok “Ale Tuhan pasu-pasu sipanganon on, Amen” ninna, lao mangan. Datung lobi sian i. Dang tarjuasa, dung piga hali ditugan, gabe dioloi.\n“Ai surathon hian di sele-sele ( red: harotas na metmet) i, aha naeng sitangiakkononmu, ba bukka ma nanget dung jonjong ho” ninna NanJamordong ma mandok\nDapot ma tikkina, jonjong ma ibana, hut ma didok “Hamuna akka dongan, ta pahohom ma, tapasada ma rohanta martangiang ma hita” ninna hut mokkol-okkol.\nDang tarjuasa, dialusi “Nauli amang”


Panut – Batak Indonesia\nBatakIndonesia.com — De facto, saonari on, mansai torop do ruas ni bangso on naung detem roha habangsoonna. Holan ditondong nanget manigor harharnama. Tudos ma i tu lage manang amak naung detem baionna.\nMolo use hua ni jagal tu lage i sangga dihunduli angka tamue di ulaon paradaton, rupani, jala ndang jalo i dijomur, detem ma baionna i. Holan ditondong i nanget manigor harhar ma baion na detem i. Maribak ma lage i.\nMolo ndung maribak lage i, hahuaon ma? Bolokhononhon manang tutungon ma sotung gabe asar ni bagudung di sokkor? Daong! Adong dope dalan paunehon i. Panutan marhite panut.\nPanut ima sada parkakas na dipatupa sian bulu marhite na mangartisa lihi. Ganjangna lobi hurang sanjongkal ni naung magodang. Ujungna i rantos asa ura surukhononhon tu baion ni lage, rere, manang amak i. Ihurna i dibola dohot raut na gabe hapithapit ni baion pamanuti i.\nMolo dusurukhon panut i tu lage i sian sabola na sada ni lage naung maribak i mangihuthon baruran ni baion ni lage i, ditait ma panut i dung i disurukhon tu lage di na sabola na asing. Alani, mangihut ma baion na hapit di ihur ni panut i. Songon i ma dipaulahulakhon jala disilangkon parsuruk ni panut i. Ujungna, langkop ma lage na maribak manang na mapuntas i. Mardomu ma baion i muse jala une ma lage i.\nDomu tu ruas naung detem roha habangsoonna i, ndang boi be jarum padomuhonsa i. Tu na songon on mansai ringkot ma panut. Ndang holan uhuman ni panut, asingni ringkot ma na malo mamanuti.\nSipanutan pe disagi ma. Adong do lage (rere) i naung detem baionna lobi satonga bolak ni lage i. Molo dung songon on, ndang panuton be. Tumagonnama letehon lage na imbaru. Songon i ma tong angka ruas naung mangharhari habangsoonna sasude, ndang ringkot be panutan i. Ambololonghononhonnama i sotung gabe asar ni ngitngit i na alani gabe bali detemna i tu lage (ruas) na denggan roha habangsoonna. Ndang uhuman burukburuk ni rere be i na bolas dope letehon manang panuton, songon nidok ni Amanta Nahum Situmorang di endenasida, Na Hinali Bakkudu i.\nAlani, hamu angka partogi ni bangso on, manat jala sagi ma hamu di lage sipauneonmu. Gabe panut ma hamu na malo mamanuti. Molo une dope panutan, panuti hamu ma. Molo ndang une be, auphon hamu ma lage i tu laut na bagas adui. Molo ringkot, marsidokdohi bahen hamu asa unang mumbang be. Songon i do partogi na jogi, todos, jala marsahala.\nNext: Kemanusiaan (Humanity)\nTotal views : 2146137


Torsa 03 | ULTOP ULTOP\n03. Si Rimburnihotang dohot jolmana\nAdong ma najolo sada halak, namorgoar Si Rimburnihotang, namaila sumurut, natangis sodapotan. Andorang dingolu ni amana disuru ibana mangoli alai ndang olo. Alai dung mate amana dohot inana, mangoli ma ibana. Songon on ma pambahenna.\nDitopot Si Rimburnihotang ma sada boruboru; dung mangoloi di ibana boru i’ disuan ma padanna, songon on ma didok, “molo dung saut ho gabe partalagangku ingkon oloanmu do na hudok na so tupa juaonmu. Ia tusi ho husuru ingkon tusi do ho mangoloi. Molo disungkar ho ahu di nasa pandohanku, nang naung hupahot langkangku tu ho, ingkon mulak boti do ho sopola morhatahata, jala nasa padan naung itabahen di son ingkon pabotohononta do i tu jolo ni amanta, asa unang songgot rohanasida muse di pudi tung sura mulakho muse alani panjuaonmu di na hudok.” Alus ni boruboru i: “Adat hian do i, ingkon masipaolooloan do na morsaripe, asa ture,” ninna.\nDung masiunduhan nasida di hata ni padan i, ditopot Si Rimburnihotang ma ama ni boruboru i sumungkun godang ni utangna, boli ni boruna. Dung dos rohanasida di godang ni utang i, dipaboa Si Rimburnihotang ma padanna dohot boruna, asa dohot nasida nampuna hata ni padan i, ia tung mulak sogot boruna ala ni hurang ni parangena, ingkon mulak boti sinamot na jinalona so pola morhatahata. Asa dung torang sude hata i, disuhat ma utangna jala dipangan juhut taragu ni boru i, diboan ma jolmana tu hutana.\nAlai dung sabulan lelengna morbagas Si Rimburnihotang, dituluk ibana ma pangoloion ni jolmana i, diboan ma ibana tu tombak mangarabi, ditoto nasida ma sampilpil lolap jala natungil. Jadi didok Si Rimburnihotang ma hatana tu jolmana i, “ Tole ma, ale boru ni rajanami, morhobas ma ho asa tapungka mangarabi sampilpil on bahen porlakta; ndang adong na so tubu dison suanon.”\nAlai didok jolmana i ma, “Beha roham? Dos ma rohanta, ai lambas do tano on, ua tapillit ma nadumenggan, ai songon na hasang do huida tano on.”\nDung i didok Si Rimburnihotang ma mangalusi, “Tole ma, tarambas ma! Unang holan hata nilagas!”\nJadi sai patunal ma nasida di sirabionnasida i, laos sundat ma nasida mangarabi. Dung i muli ma nasida, ala naung masialoan hatanasida. Marsogotna i dipaulak ma jolmana i tu amana, disundati ma disi padan nasinuanna, saut ma mulak boru i, mulak dohot sinamotna.\nDung sirang ibana sian jolmana i, mangulahi ma ibana mangoli. Disuan ma padanna di si torang songon naung pinajojor ondeng tu boruboru dohot tu parboru. Dung masiunduhan nasida di padan i, disuhatma sinamotna. Dung i diboan ma boru i tu hutana bahen jolmana. Jadi dung sabulan lelengnasida morbagas i, dituluk Si Rimburnihotangma pangoloion ni jolmana i, diboan ma ibana tu tombak pauli hau bahen tiang ni sopo, atik pe nian ulaon na so patut i ulaon ni boruboru. Asa dung ro di tombak nasida, diida Si Rimburnihotang ma sada hau nadagulon. Jadi didok ibana ma tu jolmana, “Tole ma, on ma tataba! Nunga sae on porhau ni soponta i.”\nDung i didok boruboru i ma mangalusi, “Godang ni hau pilliton di tombah on ale Rimburnihotang! Boasa pola ingkon on buaton? Mamaolhu ma i paulion,” ninna. Dung i didok Si Rimburnihotang ma mangalusi, “Nda tumogu na moradguldagul bahen tiang? Marigat pe i maol do.” Jadi sai paugul ma nasida di bona ni hau i, laos sundat do ditaba nasida. Dungkon ni i muli ma nasida tu huta. Alai dung torang ari, disundati ma padanna tu porboru i, jadi mulak ma sude sinamot na jinalona.\nMangulahi mangoli ma muse Si Rimburnihotang, suang disuan padan songon naung pinajojjor ondeng. Dung masiunduhan nasida di hata ni padan i, disuhatma sinamotna boli ni boru i; dung morujung digarar utangna, diboan ma boru i tu hutana.\nDung sabulan ibana di hutana, diunjun ma pangoloion ni jolmana i, ditogihon ma ibana mordengke. Andorang di na mordalan i nasida manopot ambar sidengkeannasida i, diida jolmana i ma sada lupaklupak na metmet nagok dengke dibagasanna. Mornida godang ni dengke i boruboru i, didok ma hatana tu dongan saripena i: “Idama indi godang ni dengke on! Tole ma, on ma tabuat!” Jadi didok Si Rimburnihotang ma mangalusi, “Sadia ma i mortimbanghon godang ni dengke di ambar sitopotonta on?” ninna.\nDung sai didatdati nasida mordalan, jumpang nasidama luat ni begu, jala dibagasanna godang do dengke nabalga dohot nametmet. Jadi didok Si Rimburnihotang ma, “Morhobas ma ho, ale boru ni rajanami, tatimba ma laut on asa marsik, asa jumpang sian on di hita hangoluan!”\nSian dos ni roha nasida dipungkanasida ma mangarsik laut i; alai ndang olo marsik. Dung loja ni lojana nasida na manimba i, didok Si Rimburnihotang ma mandok jolmana i: “Ua morende ma ho, ale boru ni raja, asa marsik laut on!” Ro ma alus ni boruboru i, “Antong dia ma endehononhu, molo boti?” Ai so huboto mutmut ni ende.”\nJadi diajari Si Rimburnihotang ma songon on: “Marsik ma ho ale laut, asa gira hubuat hami gulokgulokmon, asa adong hangoluannami didok anak ni raja i. I ma dok di endeendem; alai huhut ma ho manimba,” ninna.\n“Olo,” ninna jolmana i. Jadi diendehon ma ende napinodahon ni dongansaripena i pitu hali, jadi marsik ma laut i, dipambuat nasida ma dengke i jala digadis, jumpangsa ma hangoluanna sian i.


Trio Santana Archives - Lirik Lagu Batak Trio Santana Archives - Lirik Lagu Batak\nCategory: Trio Santana\nLirik Lagu Batak - October 10, 2020 - No comments - Trio Santana\nlirik lagu jam 9 borngin. didokhon ho, didokhon ho tu dongan mi. ganteng nai, ganteng nai mandokhon au. laos dipasahatma na kirim salam ho. didokhon ho holong roham tu au ito. maila ho, maila ho mandok tu au. disuru ho donganmu pasahathon i. laos ditonahon ho dapothononku ho. jam 9 borngin pajumpang dohot ho. madek […]\nlirik lagu selamat tinggal. disegai ho pikkiranhi. mardua roha do di pudikki. molo nunga dijolokku. antar manis ma engkel mi. holan tundal lupa do ho tu au. holan tundal lupa do ho tu au. nunga be gotap harapanhi. ai holan hepeng do dirohami. ditostosi ate ate. marningot pangalahomi. di sadaan asing do rohami di sadaon […]\nlirik lagu mulak ma ho. hurippu do ito dang gabe songoni. tompu pintor gotap rohami. ala dibereng ho au rap siborui. hape dongan sahuta do i. bohanama ito dalan patorangkon i. tuho naung dao sian au. so dipaboa ho manang nadidia ho holip do ho soan pamerengan hi. husukkuni do sude dongan nang angka tondongmi. […]\nlirik lagu pulungan ni ubat nungga tung loja au mandiori pulungan ni ubat. bulung2 na diharangan nungga hubuat. ima dipulosi diramu gabe ubat. anggiat boi manambari sahithon. unte pangir sian pitu luat nunggu hu paridi. napuran sian pitu kambona nungga dibursikkon. haminjon sian pakkat dohot ditutungi. pulungan i saluhutna ditabasi. sangkababa hatangku sala. ima dalan […]\nDainangi Sai Manolsoli\nlirik lagu dainangi sai manolsoli. najolo tingki hita dihuta. sai rap dohita borhat. marsitomuan mardalan tu sikkola. sipata marsitiopan tangan. songgot ma ho maila. solo adong marnida hasian. hape sude angka donganta. sude do umbotosa. lumobi tu natua tuanta. nunga sahat barita. ai nang pe paula so diida. ai dang diida mata. alai takkas do […]\nlirik lagu maniak ate ate. boasama ito hita pajumpang. molo ujungna i gabe marsirang. lambok ni hatam begeon hasian. gabe tarpangan rohakki ito. huoloi hata pangidoanmi. mardongan ahu tu ho. sonari tinggalma, tinggalma au. soada pambahenan nasala nahubahen tu ho. tompuma ro hatam tu au mangido sirang. tarsongon namaoto ahu umbege. huhut marabur ilukki dijolomi. […]\nlirik lagu sinamot. di namulak au sian jakarta. mulak tu huta ni damang i. na naeng pasauton parbogason. tusiboru na hutodoi. borhat ma au tusi dohot dainang i. tujabu ni na naeng simatuaki. lao patangkashon manang sadia. ima sinamot tuhor ni boru nai. roma tulangi mandok tu au. paboahon sinamot na i. ikkon tuhoronhu sada mobil. […]\nlirik lagu au na lilu. tarsongon napatiop tiop aek di bulung. nisuhat inang ho naparorot rorot ahu. sahat tu na magodang ahu. hape balik tu padduduan. tarboan lakka sian parpidoan nagurgur sian soluk na loppo sian hatian inang. nasumuan asuan au diginjang ni ulu. tak tak so haburian, luha so tarbolokkon. tung pitu hali taripar aek. […]\nlirik lagu si maria. sihol ni rohakki ito hasian. dungkon hutanda ho ito. tingki dikota medan. mallobok taroktokhi. busisaon au ito. sae naeng pajumpang dohot ho. cintakki tu ho marsigorgor do. andigan boi pataolhashon hu na diroha. sai sungkun sungkun rohakki. manang naboha rohami tu ahu hasian. maria, engkel mi tung manis da ito. mambaen […]\nlirik lagu sabardo au. nang pe tarilu au paborhatton ho tu na dao. posdo rohakki tu ho ito. tung na so lupa do roham di janjimi. hujalang tanganmi huhut hudok selamat jalan. burjuma ho ito, jaga diri. selamat tinggal ma diho nimmu tu au. sotung lam dao roham sian au. nangpe lao ho dao taripar laut. […]


Dia do parjolo sipasahaton, Ulos Pansamot do manang Ulos Sampe Tua (nuaeng didok Ulos Hela) ? | Raja Mandidang Sitorus\n« Manghadang ulos di abara Parsiamun manang Parhambirang ?\n45 Butir-butir Pedoman Pengamalan Pancasila »\nDia do parjolo sipasahaton, Ulos Pansamot do manang Ulos Sampe Tua (nuaeng didok Ulos Hela) ?\nMay 25, 2017 by Sampe Sitorus,SE (A. Hitado Managam)\nDi pesta Unjuk adat Batak Toba sai parjolo do dipasahat Ulos Pansamot ipe asa ulos hela, hape na binereng di adat Batak Simalungun sai parjolo do dipasahat nasida Ulos Hela ipe asa Ulos Pansamot. Dia do sasintongna na tingkos jala boasa songon i ?\nMangalusi sunghun sunghun i laos pinaandar ma hatorangan namarpardomuan tu ulos sipasahaton ni Parboru diulaon parunjuhan (pesta unjuk).\nUlos Hela najolo digoari do on Ulos Sampetua, ima ulos napinasahat ni natoras (pangintubu/parboru) tu boru dohot helana ditingki parunjuhan paboahon naung ditolopi parboru parsaripeon nasida i jala didongani tangiang asa “sampe tua” i tu boru dohot helana (Laos on ma tanda sah naung dijangkon nasida helana i – sebagai akte tanda sah menikah sesuai adat Batak). Molo tagoari ulos hela gabe nahira hela i naniulosan hape rap do dohot boru i. Haduan molo dung denggan pamatang ni boru i didok ma i “disoloti tuana”.\nUlos Pansamot lapatanna ali/balen ni sinamot. Molo godang sinamot boi ma paranak mangido Ulos Pansamot saguru tinodo ni rohana.\nAut sura maiturun/mangalua sian dos ni roha ni Parboru dohot Paranak jala ndang pola adat nabalga, boi do holan boru dohot hela diulosi. Marlapatan boi do ndang mangalean Ulos Pansamot parboru ala ndang manggarar sinamot paranak.\nMolo MARTINASAK (ADAT NA GOK) jala dialaman ni parboru pesta (Ulaon Dialap Jual), horbo parjuhut jala lombu singkat ni dengke, sian horbo ma jambar ni Parboru jala sian lombu ma jambar ni Paranak, ingkon jumolo ma pasahaton ULOS PANSAMOT ai nunga jumolo dipasahat SINAMOT himpal. Mangihuthon sian i ma gabe dihasomalhon angka natuatua sijolojolo tubu ma jumolo pasahat Ulos Pansamot sian Ulos Sampe Tua (Ulos Hela nuaeng on didok).\nPanuturion ni natuatua sasintongna tarsongon on ma parsahat ni ulos:\nMolo Ulaon Ditaruhon Jual (Paranak bolahan amak), jumolo do pasahaton ni Parboru Ulos Sampetua (Ulos Hela) i pe asa diuduti Ulos Pansamot.\nMolo Ulaon Dialap Jual (Parboru suhut Naniambangan), jumolo ma Ulos Pansamot ipe asa diuduti Ulos Sampetua (Ulos Hela). Jala ido umbahen digoari parboru suhut Naniambangan.\nCatatan: Nuaeng on rumang ni ulaon Ditaruhon Jual do, alai sai adong dope namandok Parboru suhut Naniambangan. Ndang tingkos pandohan i. Suhut Naniambangan Parboru molo ulaon parunjuhan i dialaman nasida (Parboru “Bolahan amak”).\nNajolo tarlumobi di Toba Uluan, sai Paranak do bolahan amak, jala sada hailaon do di Paranak molo pesta unjuk di huta ni Parboru. Laos boha pe pogos ni Paranak, laos boha pe mora ni Parboru sai umsangapan do dirajumi molo Pesta Unjuk di huta ni Paranak.\nNajolo ninna ia ulos siparadeon ni Parboru ima nadigoari ulos “si tot ni pansa “ ima:\nUlos Sampetua (Ulos Hela).\nUlos Pansamot dohot Ulos Pargomgom. Ulos Pargomgom ima dipudian niari sihadangon ni inanta i diangka ulaon namangihut. Sian i ma botoon ni halak naung adong ianakhonna naung hot ripe.\nDi napasahat Ulos Pansamot dohot Pargomgom Parboru tu Paranak tangkas do pulik jala ondol hatana. Isarana molo tu ama asa margogo nasida mangalului pansamotan laho marmudu-mudu Hela dohot Parumaenna (pintor boi dipajae). Isarana molo tu ina asa digonggom Parumaenna gabe Ina siboan las ni roha dohot dame ibana ditonga-tonga ni horong ni paranak. Nang pe 2 bulung ulos napinasahat ni Parboru i, alai dietong 1 bulung do i ai sada do goarna ima Ulos Pansamot Ulos Pargonggom.\nUlos Pamarai dipasahat tu Pangabarai (Nadohot manuhuk) nadokdok somalna Haha/Anggi ni Paranak tangkas (Amangtua/amanguda ni Pangoli).\nUlos Simanggokhon dipasahat tu namanggohi pangidoan ni Parboru. Ninna najolo molo “alot panghataion taringot tu sinamot”, didok horongni Parboru ma: Tole ma pos do roha nami nagohan ni berenami on pangidoannami i. Somalna Simanggokhon on ma na mangelekhon pasahathon sadia godang ma sinamot naboi pasahaton nasida.\nDihorong ni Parboru pe adong ma nadigoari Simolohon ima namangolohon elek-elek pangidoan ni Paranak. Ninna didok inong ni Pangoli ima tu Simolohon, Among ndang paurahonmu au namborum dihapogosonhi, olohon damang ma elek-elek nami i among. Molo nunga digabehon simolohon nunga simpul marhata sinamot.\nTaringot tu Ulos Sihunti Ampang ima Ulos Tutup Ampang, sasintongna dipasahat ulos i holan molo rumang ni ulaon i Dialap Jual. Molo Ulaon Ditaruhon Jual, ndang pasahaton ni Parboru Ulos Sihunti Ampang.\nMolo tung adong pe ulos imbar ni si tot ni pansa i (isarana molo di Parsadaan Raja Sitorus Dohot Boruna Se JABODETABEK godang ni ulos sijaloon/sipasahathon ima 11 bulung), imbar ni na 5 bulung i digoari ma i ragi-ragi ni sinamot.\nHombar tu panuturion ni natuatua panuturi i, adat na masa di donganta halak Simalungun do na hot (tingkos) ai goarna pe Pesta Parunjuhan, sintuhu ni ulaon i ma na hot ripe anak ni paranak dohot boru ni parboru. Tanda naung hot ripe nasida diadat Batak ba diampehon Parboru ma Ulos Sampe Tua (ima nadigoari nuaeng on Ulos Hela) tu boru dohot helana. Ndung ampe Ulos Hela tontu natoras ni pangoli i ulosan ni Parboru ma dohot tangiang pangidoan tu Tuhan i asa margogo Paranak mansamoti ripe naimbaru i. Mansamoti marlapatan do i manogu, pajaehon laos mamodai asa hot jala togu parsaripeon ni anak dohot parumaen i.\nSongon tudos tudos tarhira dos ma molo marujung sahalak naung hot ripe sai parjolo do dipasahat Ulos Saput sian Ulos Tujung. Boasa ? Ala Ulos Saput i do napatuduhon na adong naung onding sian tongatonga ni hasuhuton. Ndung i pe tontu adongma namabalu, pasahathon ma Ulos Tujung.\nTarsongon i ma filosopi dohot makna ni pasahat Ulos Sampe Tua (Ulos Hela) dohot Ulos Pansamot. Molo pe nuaeng di hita halak Batak Toba ndang apala songon i be taulahon ba sipareakhan ma i.\nSongon i ma na boi pinaandar ditonga tonganta, botima.\nTabe mardongan olop olop, pinaandar sian\nJl. Lingkar Palem Semi, Ruko CBD No 22 (Depan Giant) Palem Semi Karawaci-Tangerang. HP 085211990551, 08129052462\nAkses tol keluar gerbang tol Karawaci, mudah dijangkau dari segala penjuruNATABOI Kuliner Resep Warisan Leluhur\nTulang Bonar Siahaan (Op.Titang Siahaan)\nAngka natua tua panuturi.\non April 16, 2018 at 1:39 pm | Reply Kharisma\nHolan na manungkun do amang Sitorus.\n1. Dia do lapatan ni boru tangkas di halak batak? adong do pangantusion na asing? songon amang Sitorus (contoh do kan amang; alai maaf amang, alai nga binahen hamu gabe contoh di sada sungkunsungkun) ma na sian uluan, nang pe sian uluan, alai molo ro boru sitorus na sian parsambilan, tong do boru tangkas i di hamu? manang asing do lapatan ni sisada boru di halak batak, umbahen na muncul muse pandohan boru tangkas?? ai dipartingkian on pe, molo diain boru manang diain anak, sah doi anakna; manang dipaampuhon pe marga tu sasahalak, gabe berhak do ibana di marga i. Sungkunsungkunna: dia do anak tangkas jala dia do boru tangkas??\n2. boi do sijalo ulos pamarai, simanggokkon dohot sihunti ampang sian horong partubu na do apala jonok? isarana: sitorus na sian Sirpangtolu, Losung Batu (parsambilan) do hasuhuton ni pesta (tontu ma on sitorus pane), alai ala diluat na dao do pesta on dipatupa, hape marga sitorus dohot boru sitorus na disini, boru Sitorus boltok do na adong. molo gabe nasida do dibahen dapotan ulos suhi ampang na opat i (molo pansamot dohot pargomgom, ro do sian huta), sah do adat i, manang ndang sah? adong dison mandok, boi do di sorpi/dilipat. hape, ia ulos i, ulos herbang do didok, hape lao pasahathon gabe disorpi. denggan do molo songon i?\n3. Di sada pesta, adong ma perdebatan taringot tu parlopes dohot sihunti ampang. pandok nadeba: ingkon suami isteri do na gabe parlopes dohot sihunti ampang. denggan jala pas. alai bohado parjadina, molo di sada ulaon i, une do idaon ni jolma, molo ro do nian namboruna/itona, dibahen ma nasida gabe sihunti ampang, hape suami ni siboru on, ndang ro! masa do patupaon parlopes ‘pinjaman’? ala adong do hea di sada luat tong diulahon adat, ala so lengkap hasuhuton paranak i taringot tu boruna, dilului ma na sian huta i na gabe parlopes dohot sihunti ampang (pamoruon na adong di huta i), denggan do mardalan pesta i. sah do adat i? dilaonlaon ari, sinungkun ma natuatua i, boasa ndang namboru dibahen omak gabe parlopes dohot sihunti ampang? dialusi ma: ibana do jumonok tu au diluat on. namborum mulak do i tu hutana, jala molo adong masa tu au, ndang parjolo na dao mandulu au, pamoruonku na dison do. naneng sungkunonhu, boi do songon i amang natuatua? ai lam tamba zaman, tontu lam berkembang do pemahaman ni hajolmaon taringot tu adat i.\n4. Mauliate di pangajarion dohot dipanorangion ni amang Sitorus. Horas ma


JAHA DI BAGASAN HATA Adhola Afrikans Albania Amhara Arab Armenia Aymara Batak (Toba) Bikol Bolanda Bulgar Cebuano Cheska Chichewa Chitonga Chitumbuka Chiyao Chokwe Chol Cibemba Cina Kanton (Tradisional) Cina Mandarin (Disederhanakan) Cina Mandarin (Tradisional) Dangme Denmark Efik Esti Ewe Fiji Ga Garifuna Georgia Guarani Gun Hausa Heber Hiligaynon Hiri Motu Hmong (White) Iban Igbo Iloko Indonesia Inggris Islan Isoko Italia Jepang Jerman Karen (S'gaw) Katalan Kazak Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kisi Kisonge Kongo Korea Kreol Haiti Krio Kroasia Kwangali Kwanyama Lamba Lhukonzo Lingala Lituavi Luganda Luo Luvale Magyar Makedonia Malagasi Mam Mambwe-Lungu Maya Mazatec (Huautla) Mixe Mizo Moore Myanmar Nahuatl (Huasteca) Nahuatl (Puebla Utara) Nahuatl (Tengah) Ndebele Ndebele (Zimbabwe) Ndonga Ngabere Norwegia Nyaneka Nzema Ossetia Otetela Pangasinan Papiamento (Aruba) Papiamento (Curaçao) Polski Portugis Prancis Quechua (Bolivia) Quichua (Imbabura) Rumania Rundi Runyankore Rusia Sango Sepedi Serbia Serbia (Romawi) Sesotho (Lesotho) Setswana Shona Sidama Silozi Sinhala Slovak Sloven Spanyol Sranantongo Suomi Swahili Swahili (Kongo) Swedia Tagalog Tahiti Tatar Thai Tigrinya Tiv Tlapanec Tojolabal Tok Pisin Totonac Tshiluba Tsonga Turki Tuvalu Twi Tzotzil Ukraina Umbundu Uruund Venda Vietnam Wayuunaiki Xhosa Yoruba Yunani Zande Zapotec (Isthmus) Zulu\nSIULASON NI MAJALAH ON | MULAK MANGOLU HALAK NAUNG MATE—TUTU DO I?\n”Na huboto holan tolu do inganan na tinuju ni halak naung mate: tu surgo, api na roko dohot api parpitapitaan. Alai, ndang na burju ahu umbahen na boi tu surgo, manang halak na jahat umbahen tu api na roko. Ndang tangkas huboto songon dia api parpitapitaan. Ala ndang hea hujaha di Bibel, holan hata ni jolma sambing do na hubege.”—Lionel.\n”Na huboto sude halak na mate laho tu surgo alai, ndang porsea ahu disi. Hamatean do ujung ni saluhutna—ndang adong be pangkirimon ni halak naung mate.”—Fernando.\nHea do sungkunsungkun rohamuna: ’Aha do na masa tu halak naung mate? Hansit do dihilala nasida? Boi do jumpang muse dohot nasida? Aha do na paposhon rohanta boi jumpang muse dohot nasida?’ Parrohahon ma na diajarhon Bibel. Na parjolo, taida ma aha na diajarhon Bibel taringot hamatean. Dung i, taulas ma pangkirimon na adong di Bibel tu halak naung mate.\nSongon dia do pangkilalaan ni halak naung mate?\nALUS NI BIBEL: ”Ai diboto halak na mangolu do na ingkon mate ibana; alai ianggo na mate, ndang adong be manang aha na binotona. Ndang adong be upanasida muse, jala ndang adong be na marningot nasida. Mangula ma ho sian nasa gogom, ai so adong be sibahenon, sipingkiran, parbinotoan dohot habisuhon di inganan ni na mate [kuburan], ai laho tusi do ho muse.” *—Parjamita 9:5, 10, Bibel Siganup ari.\nKuburan, inganan ni halak na mate; ndang adong ulaon ni nasida disi jala ndang diboto agia aha. Songon dia do pandapot ni si Job taringot inganan ni halak na mate? Nunga mago sude arta ni si Job, mate ianakhonna jala marsahit huliton ibana. Didok ibana ma tu Debata: ”Aut sura ma nian ditabunihon Ho ahu di inganan ni angka na mate [kuburan] asa buni ahu.” (Job 1:13-19; 2:7; 14:13, Bibel Siganup ari) Di Bibel Katolik Douay Version, hata ”inganan ni angka na mate” di Job 14:13 diganti gabe ”api na roko.” Alai, tangkas do pangantusion ni si Job taringot kuburan manang api na roko, ndang inganan laho pasiaksiakhon halak na mardosa disi. Alai, inganan paradianan na so mangkilala manang aha pe.\nAdong isara na asing asa taboto songon dia pangkilalaan ni halak naung mate. Taida ma ualu halak na dipahehe na disurat di Bibel.—Ida kotak ”Ualu Halak na Dipahehe na Disurat di Bibel.”\nSian ualu halak na dipahehe on, ndang adong na paboahon molo nasida laho tu inganan na sonang, manang inganan na dipasiaksiak. Antong, molo na mate boi laho tu sada inganan, ndang paboaonna i tu jolma dung hehe ibana? Jala molo masa i, ndang bahenonna di Bibel asa boi jahaon ni sude jolma? Ndang adong hatorangan taringot sisongon i di Bibel sian si ualu halak na dipahehe i. Boasa? Ala ndang diboto be agia aha dung modom nasida di hamatean. Dipatudos Bibel do hamatean songon halak na modom. Songon boru ni si Jairus dohot si Lasarus didok do ”ndang na mate ibana, na modom do!”—Lukas 8:52; Johannes 11:11.\nAha do pangkirimon tu halak naung mate? Boi do nasida mulak mangolu muse?\n^ par. 7 ”Inganan ni na mate” manang kuburan di hata Heber, i ma ”Syeol” jala di hata Junani, i ma ”Hades”. Pigapiga Bibel mamangke hata ”api na roko”. Alai, pangantusion taringot api na roko, inganan ni halak laho dipasiaksiak, ndang sian ajaran ni Bibel.\nUALU HALAK NA DIPAHEHE NA DISURAT DI BIBEL *\nAnak ni ina na mabalu Dipahehe panurirang Elia do anak ni ina na mabalu na tading di Sarpat.—1 Rajaraja 17:17-24.\nSahalak baoa Sunem Dipahehe si Elisa do sahalak baoa di adopan ni natuatuana, di huta Sunem.—2 Rajaraja 4:32-37.\nSahalak baoa na ditimpalhon tu tanoman Tingki ditimpalhon bangke ni sahalak baoa tu tanoman ni si Elisa, gabe mulak mangolu ma ibana ala dais tu holiholi ni si Elisa.—2 Rajaraja 13:20, 21.\nAnak ni ina na mabalu di huta Nain Dipahehe Jesus do sahalak dolidoli di adopan ni natuatuana.—Lukas 7:11-15.\nBoru ni si Jairus Si Jairus mangido Jesus pamalumhon sahit ni boruna. Alai, dung mate boruna i hatop do Jesus pahehehon.—Lukas 8:41, 42, 49-56.\nAleale ni Jesus, si Lasarus Dung opat ari mate si Lasarus, dipahehe Jesus ma ibana di adopan ni torop halak.—Johannes 11:38-44.\nSi Dorkas Dipahehe apostel Petrus do sahalak borua na parasi roha na margoar si Dorkas.—Ulaon ni Apostel 9:36-42.\nSi Eutikus Dipahehe si Paulus do dolidoli na margoar si Eutikus na madabu sian jandela ni loteng.—Ulaon ni Apostel 20:7-12.\n^ par. 15 Haheheon na rumingkot, i ma haheheon ni Jesus, ala tandi sian ualu halak na disurat di toru on. Dipatorang ma i di artikel na mangihut.


SCALATOBA (Samosir Culture And Laketoba Tourism Batak): MULANI NAI LONTUNGON\nAlai sogot-manogot i, di laonlaon ni parsamingguan i, marpanangi ma sipa¬reon ni Si Boru Pareme di soara ni bulungbulung hira dibolus panga¬laos. Ma¬ning¬kir ma ibana tu haroro ni soara i. Dimatahon ma pardalan ni sa¬¬da babiat na bolon, songon na telpang patna pudi idaon di pardalanna. Ndang marroha ma¬noro babiat i, alai tung demàk jala dondà. Mabiar si¬tutù ma Si Boru Pareme, sa¬ha¬lak boruboru na so marpangondingi. Mang¬in¬sugut ma ibana tu suhi ni un¬dung¬undungna, laos dipahopos angka hau pangon¬dingi. Alai tung manuntun do ba¬biat i manorus dompak undung¬un¬dungna. Lam mabiar ma, antòng, Si Boru Pa¬reme, ai dirimpu ingkon je¬a do. Ndang puas soarana laho mangangguk siala ni biarna. Dipaho¬pos parjongjongna¬ di suhi ni undungundungna laho manginsugut. (1 Mangihuthon panuhuthon ni Ompu Flora Datubara (1889-1975), natoras ni Mgr. A. G. P. Da¬tubara, Katekis Ka¬tolik di tingki mareak Nippon (1942) sahat tu masa pargolak¬an ke¬merdekaan R.I. (1948), na marulak-noli do ma¬molus (mardalan pat manang marlereng) nasida sian Si¬dikalang (hutanasida di Lau Bekung, Kot¬acane, Aceh Teng¬ga¬ra) ma¬molus Tele tu Hutagalung, na mangunjur tu U¬lu¬darat dohot Sabulan, tu Do¬loksanggul, tu Bali¬ge do¬hot na mulak, ¬tung parbabiatan na jorbut do luat Hutaga¬lung sahat tu bi¬bir ni Tao To¬ba. Ing¬kon marpamanat do iba mardalan, di na mamereng bogas pan¬de¬gean ma¬nang pang¬hurakan ni babiat di dalan tombak longolongo na jorbut i. )\nAlai sai na ragam do angka turiturian na patoranghon partording ni par¬¬hundul ni Sinaga dohot Situmorang. Didok na deba, asing do simatua ni Si¬naga sian simatua ni Situmorang. Adong na mandok Boru Limbong do dia¬lap Situmorang. Jala lan dope angka barita na so jumpang patang¬kason siala ndang tarsurat. (2 Ragam do turiturian na patoranghon haretukon ni parhahaanggion ni Sinaga dohot Si¬tumorang, pala digoari J.C. Vergouwen, Masyarakat dan Hukum Adat Batak Toba, Ja¬karta, 1986:8 jo Leo Joosten, Samosir: Silsilah Batak, Medan, 19963:194-196, Situ¬mo¬¬rang do sihahaan. Alai, tung na ragat do pangondingion Sinaga sihahaan, ai adòng do turiturian na mandok: Silinduat do Sinaga do¬hot Situmorang. Si¬naga do parjolo tubu alai rap dohot anggianggina (tembuni). Ndang marnatangis laos hurang diantoi. Alai iang¬go Situmorang, na tubu paduahon, pintor mandorak. Gabe i jumolo di¬antoi na¬to¬rasna. Dung pe manang piga dan nari mandorak ma Sinaga. Gabe sipata ma didok, Si¬tu¬morang siangkangan.)\nParserahan ni Toga Lontung\nII. SEKILAS : NAPAK TILAS SIRAJA LONTUNG\n(Dicuplik dari Buku Napak Tilas SiRaja Lontung, terbitan khusus LKSB 2010)\nHoras di Bapa i,\nAu Admin do di www.batak.web.id boi do hucopy tulisan muna on, anggo back link na pasti nainkon binaen do.\n25 April 2013 19.24


Ebenezer: Bahan Jamita Epistel Minggu II Dung Trinitatis, 9 Juni 2013\nBahan Jamita Epistel Minggu II Dung Trinitatis, 9 Juni 2013\nPangasahon Ma Debata Di Ngolum i\n1 Rajaraja 17 : 17 – 24\nIa turpukta on ima termasuk tu bagian ni buku Sejarah ni Rajaraja ni Israel di taon 725 BC. Namangula do Panurirang Elia, ima na pinabangkit ni Debata di tingki Bangso Israel niuluhon Raja Ahab. Tarbarita do hamajuon ni bangso i dipanggomgomionna jala makmur do keadaan ni Israel di hatiha i. Alai sada na so jadi di bangso ni Debata dihalupahon raja i, na gabe madabu do harajaon i tu debata Baal marhite pardihutana halak Fenesia na margoar si Isebel. Ia si Isebel ima boru ni Raja Sidon ima Etbaal na manomba debata baal. Hinorhon ni si Isebel gabe pasidohot ma Raja Ahab dohot sude rakyat ni bangso Israel mangihuthon laho manomba debata baal. Nunga dilaosi bangsoi Patik ni Debata ima Patik I dohot II on. Termasuk ma ina namabalu na di sarfat on na manomba debata Baal.\nDipaboa do di turpuk on taringot anak ni na mabalu na di huta Sarpat na dipangolu si Elia. Jala andorang turpuk on dipabotohon do na manurirangi si Elia taringot tu logo ni ari ranggapuri, jala pidong sigak na marmudu ibana. Dung i disuru Jahowa ma si Elia tu huta Sarpat, asa disi ibana maringan. Sada parompuan na mabalu didokhon Jahowa marmudu ibana. Na pogos do na mabalu i, ai holan itak sampohul do dibagasan hudon, dohot miak otik dibagasan guriguri na adong di ibana. Sian na saotik do dipangido si Elia, asa dipatupa sagusagu bahen sipanganon nasida. Hombar tu hata ni Jahowa, Debata ni Israel, ia itak na dibagasan guriguri ndang jadi marsik, paima jumpang ari haroro ni udan tu tano on tongoson ni Jahowa. Saut do sudena i, hombar tu hata ni Jahowa na pinatolhas ni si Elia.\n1. Ayat 17-18; Dung salpu angka jamita ondeng marsahit ma anak ni na mabalu i, pasang situtu jala laos tos hosana. Molo didok naung salpu jamita ondeng na marlapatan do i paboa ndang tarsirang turpuk on tu angka jamita ondeng na dijolo ni turpuk on (ay.1-16) na pinasahat ni si Elia tona ni Debata; ima logo ni ari ranggapuri (bala kelaparan akibat musim kering yang lama), hinorhon ni dosa ni Raja Ahab dohot na sabangso i (1 Rajaraja 16: 29-34), gabe angka pidong sigak marmudu si Elia (1-6). Lumbalumba na borat do antong na pinasahatna i. Jala boi do gabe parohon ancaman na borat tu si Elia umbahen na disuru Debata ibana martabuni. Dioloi si Elia do parsuruon ni Debata; diramoti Debata do si Elia, jala diparentahon do pidong sigak marmuduhon panurirang i jala berkecukupan do ibana di topi ni sunge Kerit i. Alai ala songon bagabaga ni Debata taringot tu bangso Isarel, sahat ma tu sunge Kerit na lam mahiang. Ala ni i ndang adong be siinumon sian batang aek Kerit i, gabe disuru Debata ma panurirang i tu Sarpat asa diparmudu disi marhite sada boruboru na mabalu dohot anakna (7 – 16). Hape inanat i pe holan sampohul itak na ma di ibana dohot miak saotik, jala naung manghilala jonok nama hamateanna ala so adong be sipanganon manguduti. Alai didok si Elia do asa unang mabiar ibana, adong do parenta ni Debata na ingkon siulahononna. (ptds. Ay.13-14). Jala dioloi ina namabalu i do parsuruonna laos diulahon. Rade do ibana parjolo manarihon halak na asing ima si Elia asa sian dirina sandiri.\nMasa ma angka na masa, marsahit ma anak ni parompuan i, pola pasang situtu sahitna laos tos hoana. Ro ma hata ni parompuan na mabalu i tu si Elia: aha parsaorangku tu ho, ale halak ni Debata ? Pandohan na songon i jumpang hita do di Padan na Robi (Panguhum 11:12; 2 Sam.16:10; 19:22) nang di Padan na Imbaru (Mat.8:29; 27:19; Joh.2:4), na manggombarhon na so lomo ni roha ni sasahalak di campur tangan na ro sian halak na asing manang sian duru. Dumenggan do diterjemahkan : aha na aneng bahenonmu tu ahu ? Dipingkiri parompuan na mabalu i, ia haroro ni si Elia (halak ni Debata) i ma mamboan Debata lam jonok tu ibana, gabe ala ni i jumpangNa dosa-dosa na buni, jala hamamate ni anakna di na so tingkina i gabe sada uhuman. Sada pemikiran na primitif taringot tu Debata songon sahalak na mangalului angka dosa na so tarsurat manang naung leleng dihalupahon, jala na mansai togu hubunganna tu uhuman na koras, i ma dao sian hamatean nang di tingki on (patudos tu sungkunsungkun na jotjot tarbege “Aha do naung huula gabe songon on ahu?”)\n2. Ayat 19 – 20; Dibuat si Elia anak ni parompuan i, diboan ibana tu ginjang, bilut na niinganan na i. Ia bilut na nidokna dison, ima ditarup ni jabu i na boi masuhan sian tangga na adong di duru ni jabu i. Marhite joujou ni si Elia tu Debata, diida ibana hamamate ni dakdanak i songon sada pambahenan na so adil di pihak ni Debata. Ai na masa on, tung apala tu parompuan na mabalu naung dipillit ni Debata marmudu ibana di tingki na hurangan sipanganon i, jala sai songon na so cukup marsingkor di hasusaan secara umum, ditambai dope angka lan na hansit. Pangalaho on, patuduhon pingkiran taringot tu sifat dohot karakter ni Debata di abad pasiahon andorang so Kristus, na mangondolhon lomona sian hasintongan dohot asi ni rohaNa. On ma na boi dope tarida pingkiran taringot tu pangingani tondi ni portibi, ala ni i naeng ma sude jolma manatmanat ai ndang adong na umbotosa manang huaso ni tondi mangula mambahen halak mamora manang marhasusaan. Dipabustang si Elia tolu hali dirina di ginjang ni dakdanak i, jala dijouhon tu Debata asa dipaulak hosa ni dakdanak i. Di Septuaginta di dok do paboa na si Elia “marhuaso tubagasan dakdanak i”, keadaan na songon on jumpang hita do nang di 2 Rajaraja 4: 34-35; Ulaon 20: 10. Molo bilangan tolu dohot bilangan pitu ima bilangan khusus keagamaan (pat.1 Raja 8:65), secara pasti di adat ni halak Jahudi najolo bilangan pitu ima bilangan na tutu marhagogoon.\n3. Ayat 22-24; Dung ditangihon Jahowa soara ni si Elia, gabe mulak ma hosa ni dakdanak i tu ibana; diboan si Elia ma dakdanak i sian bilut parginjang tu toru, dilehon ma tu inana huhut didok: na mangolu do anakmon. Dung i, adong ma pangokuan ni parompuan i paboa na halak ni Debata do si Elia; jala hasintongan do hata ni Jahowa na ruar sian pamanganna. Dipapatar Debata do huasoNa mangalehon ngolu muse tu dakdanak i. Panurirang i sai solhot tu Debata, tusi do ibana mangalualu marhaposan jala martangiang . Marhite turpuk on idaonta ma; Debata pangoluhon anak ni ina na mabalu i, laho mangalusi tangiang ni si Elia. Jala on do pe peristiwa na parjolo tarsurat di Bibel taringot tu haheheon ni sada halak naung mate gabe mulak mangolu (ptds. 2 Raja 4:34-36; Luk.7:11-17; John.11; Ul.Ap.9:40). Ala halongangan i gabe porsea ma ina na mabalu i di huaso dohot gogo ni Debata Jahowa. Pangalaho di pangoloion ni si Elia tu Debata marpanghorhon parbue na denggan diulaonna laho pangoluhon dakdanak na mate i. Gabe sada kesaksian di na mabaritahon habalgaon ni Debata asa porsea na marnidasa (ay.24).\nØ Tongtong do mardalan Hata ni Jahowa jala mangula nang pe marrumang uhuman manang pasupasu. Guru di Debata do ngolu ni hita jolma, diramoti do si Elia, sandok oloi parsuruonNa, ai satia do Debata mangaramoti na marholong ni roha tu Ibana songon ina na mabalu i dipatupa do songon pandok ni Panurirang Elia Naposo ni Debata i. Tung balga haporseaonna na rade do ibana patupahon tu panurirang asa tu ibana dohot inakhonna. Molo parjolo sinarihon dongan, i do ngolu na tangkas marholong ni roha dibagasan Kristus. Sandok sarihon donganmi asa mangolu ho. Lukas 1:37 Ai ndang adong na so tarpatupa Debata\nØ Joujou naposo ni Debata (ditangiangna), ndang ditontuhon godang ni halak na martangiang, ai sahalak ni si Elia do joujou= martangiang tu Debata, gabe mangolu do anak ni parompuan i. Songon na pinatupa ni Jesus laho pangoluhon si Lazarus, dolidoli na di huta Nain. Ibana do Debata na tatanda jala tahaporseai dibagasan Kristus Jesus na marhuaso pangoluhon na mate. Dibagasan na mangadopi situasi sisongon i tongtong ma hita marhaposan tu Debata. Ndada na naeng mandok; molo adong na mate sian na tahaholongi manang ruas ni Huria martangiang ma hita asa mulak mangolu. Ai halak naung mate i ndang be sitangianghononta asa mangolu, ai nunga pasti nasida di jambar sijaloonna. Ia dung jumpang tingkina mate, didok: “Di tingki parasian do ho hutangihon, jala di ari haluaon do ho huurupi. Nuaeng ma tongon tingki parasian; nuaeng ma ari haluaon i!” ( 2 Korint 6:2)\nØ Sian angka ulaon nang pambahenanna do tandaon ni halak angka na poso ni Debata. Jala jamita on dohot jamita naung salpu; sai hira tu angka parhalado manang targoar pandita jamita on. Hape nian tu sude na tumangihon jala na porsea di Jesus Kristus do asa tarida ma di ngolu na marbarita nauli. Songon na nidok jamita na salpu taringot na mamuji diri; asa tarida ma pangalahona na patuduhon habalgaon ni Debata na olo ibana mamuji diri marhite na mangulahon parsuruon ni Debata; ima mamaritahon Barita Nauli marhite pembahenan. Ala pangoloion ni si Elia di Hata ni Debata tarida ma disi mangurupi ina namabalu na pogos i; laho pangoluhon na mate anakna dolidoli. Naeng marhite parulaonta di Hata ni Debata laho pangoluhon semangat dohot masa depan ni angka jolma na di humaliangta hita(ptds. Rom 8:18;13:8).,Pilippi 4:13 Saluhutna do tarpatupa ahu marhitehite Ibana, na margogoihon ahu! Amen.\nPosted by Ebenezer Munthe at 22.43


ANDAIKAN KAU DATANG KEMBALI – Batak Indonesia\n2019-12-18 2020-10-06 Redaksi BatakIndonesia.com\nBatakIndonesia.com — Ra, sude do hita hea umbege ende na niendehon ni Koes Plus on: Andaikan Kau Datang Kembali. Mangihuthon angka barita na jinaha, uju di ngoluna, disungkun na manungkun ma Amanta Toni Kuswowo, na manggurithon jala na mangendehon ende i, aha do unok dohot tona ni endenasida i. Alusna: Haroro ni Tuhan na paduahalihon.* Bo pe didok deba nadila parende, ianggo pangongkuan on hinaporseaan do.\nDohot roha na elek, sinali ma jo goar ni endenasida i gabe goar ni sarito on di Minggu Advent na patoluhon on.\nMangihuthon haporseaon ni halak Karisten, unok ni Minggu Advent ima na paingothon halak Karisten di haroro ni Tuhan Jesus na paduahalihon. Disi masa paruhuman. Jahahononna ma di Buku Bolon Paruhuman i, ise na bongot tu Harajaon ni Debata manang ise dabuhononNa tu api na rokko na so ra mittop i. Mangihuthon hatorangan di Buku na Badia i, ndang boi be marmanjo, ndang boi be mangido asiasi (dispensasi), ndang masa na marKKN na mandok: “ruas ni Bangso Israel, bangso na tarpillit i, do ahu.” Ndang bolas be marsidalian na mandok: “Tuhan, paima jolo hupatota sidabudabuanku uju mamestahon Ari HatutubuMi.” Sandok, tu siamunNa manang tu hambirangNa, i nama hapeahanta.\nHuhilala, ndang masa be wawancara disi, holan na manjahahon angka goar dohot uhuman i nama. Alani ma, molo tung pe didok Amanta Toni Kuswowo aha ma alusna molo ro Tuhan i paduahalihon, angka bungabunga ni ende ma i, ai nunga singkop diboto Tuhan i siala dohot alusta. Alai, etak tung beha sihol roha ni Tuhan i manungkun hita, aha ma tutu alusta?\nTasurasura ma jolo aha sungkunsungkun ni Tuhan i. Domu tu na marminggu-advent, ra on ma sungkunsungkunNa: “Boasa marpesta-natal ho di Minggu Advent?” Alusta: “Ai aha salani Tuhan? Huhutni, nunga huhasomalhon hami i. Ai molo dung Ari Pesta i hami marnatal, ndang boi be sude Pesta Natal i dohotan. Tangkas diboto Hamu** saik godang pesta Natal na nidohotan, hape di bulan Januarina mansai ronsot tingki marsuan. Parsingkola pe masuk ma di bulan i. Alani, nisangahon ma andorang so Ari Pesta i.\n“Ba tutu, toho ma alusmi! Dungkkonni, ai boasa pola ingkon di hotel hamu marnatal?” dipatangkas Tuhan i muse. Taalusi ma: “Ai boha ma bahenon, sude gareja nunga marisi ganup ari sian tanggal 1 sahat tu tanggal 31 Desember i. Huhutni, ringkot do hohom na marnatal i. Ai molo di gareja olo do busisaon jolma ala ni mohopna. Molo di hotel antong lambok ma alani AC i. Musengani, dia so dia do arga ni na marnatal di hotel manang dohot di gareja. Molo di hotel, durungdurung na tarpapungu i nunga tuk manggarar sewa ni hotel i, hape molo di gareja, di gareja i do i tading. Jala, molo di hotel, ndang pola pingkiran be na paiashon dung sidung na marnatal i. Molo di gareja, ingkon sarihononhon do uang kebersihan, uang listerik (molo marAC dohot marsoundsystem). Sadanari, molo di gareja, ndang diloas maraccara bebas, isara ni na marpoccopocco, namarmaumere, na marborutoba, na marjamila, dohot na marduaholong. Eh, sadanari hape, molo di gareja hurang do sumanna molo marpahean na arga, lumobi ma molo mardekadeka, mago didok halak iba siginjang roha.”\n“Olo tutu bah, na serep ma tutu roham!”, ninna Ibana ma rupani.\nSungkunsungkun na parpudi ma: “Ai sahat do tu Ahu alualu ni dakdanak pangidoido na di topi dalan i na nilanggushonmi. Boha do saritoni? “Ai boha ma! Marpamuati ma rohaM. Humarojor ahu mangadu tu pesta natal i na alani ndang huanturehon be i. Laos mardomu ma tok ulungku, ai sahat tu mata ni Ari Pesta i ndang tota dope parhepengon sian seksi dana. Ise na so busisaon di rohaM molo songon i situasina?”, alusta mangampini dirinta.\n“I do ate! Hupingkiri Hami pe i!”, ninna Tuhanta ma huhut manjouhon goar na mangihut, ra. I pe, ra do da!\nSelamat Advent III!\n*)Jinaha di barita ni sahalak dongan na ditongos tu sitalpas halinu on\n**)Di tangiang ni Ompungborungku, sai huingot do didok ‘Hamu’ tu Tuhan i, ndang Ho. Ninna, ndang pulut rohana mandok Ho tu Tuhan i\nTotal views : 1102748